*Minut on yhteistoimintaneuvottelujen jälkeen irtisanottu tuotannollisilla ja taloudellisilla perusteilla, koska aikaisemmin tekemäni osastopäällikön paikka lakkautettiin. Irtisanomisen yhteydessä työnantaja kertoi, että minulle lähetetään kerran kuussa tiedote, jossa on koottuna yrityksen avoinna olevat työpaikat ja jos olen kiinnostunut jostakin paikasta, minun tulee hakea paikkaa täyttämällä sitä koskeva työnhakulomake. Yrityksen kaikki työntekijät näkevät nämä samat paikat suoraan intranetistä ja voivat hakea niitä. Mutta onko tosiaan niin, että minun pitää itse hakea avoinna olevia paikkoja ja työnantaja voi päättää, valitaanko minut tehtävään?*

*Epätietoinen*

Tuotannollis-taloudellisen irtisanomisen yhteydessä työnantajan tulee huolellisesti selvittää mahdollisuus tarjota muuta työtä. Uudelleensijoitusvelvoite on velvoite, joka työnantajan tulee täyttää omatoimisesti. Työntekijällä ei ole velvollisuutta itse ilmoittautua avoinna olevaan paikkaan tai hakea sitä. Siten uudelleensijoitusvelvollisuus ei täyty sillä, että irtisanotulla työntekijällä on mahdollisuus hakea avoinna olleita tehtäviä, vaan uudelleensijoittamisvelvollisuus edellyttää työnantajalta aktiivista paikan tarjoamista työntekijälle sen jälkeen, kun työnantaja on ensin selvittänyt hänen mahdollisuutensa sijoittua ko. tehtävään.

Työnantaja ei voi täyttää muun työn tarjoamisvelvoitettaan esimerkiksi vain julistamalla avoimet paikat kaikkien haettavaksi yhtiön sisäisessä intranetissä, lähettämällä lehden avoimista työpaikoista tai ilmoittamalla työpaikoista pidetyssä palaverissa taikka ilmoitustaululla. Työnantaja ei voi siirtää velvoitettaan työsuhteen toisen osapuolen kannettavaksi velvoittaen tätä seuraamaan itse avoinna olevia työpaikkoja yrityksen sisäisistä hakujärjestelmistä tai muullakaan tavoin (esimerkiksi työvoimahallinnon rekistereistä).

Velvollisuudesta tarjota työtä ei voi vapautua ainoastaan sillä väitteellä, että kysymyksessä oleva työntekijä ei ole itse hakenut avoinna olevaa työtä. Irtisanomisen vaihtoehtona työntekijälle soveltuvaa muuta työtä on tarjottava työntekijälle henkilökohtaisesti, irtisanomisen vaihtoehtona, selvin ehdoin ja vakavassa mielessä.

*TT 2005-77. Iso yhtiö (Nokia) katsoi, että sen sisälle luotu työnhakujärjestelmä ja irtisanomisuhan alaisten työntekijöiden prioriteettijärjestelmä täytti työnantajan muun työn tarjoamisvelvollisuuden. Yhteistoimintaneuvotteluissa oli painotettu niin ikään, että A:n piti itse hakea aktiivisesti yhtiön sisältä työpaikkoja. Irtisanottu työntekijä ei ollut näitä palveluja käyttänyt. Irtisanominen oli laiton, koska työnantaja oli rikkonut työsopimuslain mukaisen työntarjoamisvelvollisuutensa.*

*Helsingin HO 14.2.2006 S 03/3997 (Telia Sonera). Uudelleensijoitusvelvollisuus ei täyty sillä, että irtisanotulla työntekijällä on mahdollisuus hakea avoinna olleita tehtäviä, vaan uudelleensijoittamisvelvollisuus edellyttää työnantajalta aktiivista toimintaa.*

Oikeuskäytännön mukaan (KKO 1995:93, 1998:77 ja 2002:87) työnantajan yleisluontoinen kysely muihin yrityksen toimipaikkoihin tai vastaava selvitys ei täytä lain vaatimuksia muun työn tarjoamisen suhteen. Työsopimuslaissa tarkoitettua muun työn tarjoamisvelvollisuutta ei voida sellaisenaan täyttää myöskään yhteistoimintaneuvottelujen yhteydessä. Yhteistoimintaneuvotteluissa on sinänsä käsiteltävänä uudelleensijoitus- ja koulutusvaihtoehtoja, mutta irtisanominen tulee kysymykseen vasta neuvottelujen täyttämisen jälkeen eikä muun työn tarjoaminen riittävällä tavalla voi siksi toteutua vielä yhteistoimintamenettelyssä. Yhteistoimintaneuvotteluissa ei voida luoda työntekijän työsuhdeturvaa sivuuttaen avoinna olevan työn rekrytointijärjestelmiä, jotka sitoisivat yksittäistä työntekijää ja velvoittaisivat hänet itse hakemaan avoinna olevia työpaikkoja sen asemasta, että työnantaja suoraan henkilökohtaisesti tarjoaa avoinna olevaa tehtävää.

Irtisanomisen vaihtoehtoja on seurattava ja työntarjoamisvelvollisuus kestää työsuhteen päättymiseen saakka. Työsuhteen päättymisen jälkeen työnantajalla on uudelleensijoitusvelvoitteen lisäksi vielä ns. yhdeksän kuukauden ajan takaisinottovelvollisuus.

Kimmo Nieminen